НЧ „Постоянство 1856“ – Лом успешно приключи проект „Двубой“ – пътуващ мюзикъл за социална топлина
НЧ „Постоянство 1856“ успешно приключи изпълнението на проекта „Двубой“ – пътуващ мюзикъл за социална топлина“, реализиран с финансовата подкрепа на Национален фонд „Култура“ по Механизма за възстановяване и устойчивост, Процедура BG-RRP-11.025 „Схема за безвъзмездна помощ „Представяне пред българската публика на съвременни български продукции от сектора на КТИ“. 
Проектът бе реализиран в периода декември 2025 г. – юни 2026 г. и имаше за цел да представи пред нови публики музикално-сценичната постановка „Двубой“ по Иван Вазов, с песни по текстове на Стефан Цанев и музика на Димитър Вълчев, като едновременно с това насърчи социалното включване чрез културно участие. 
В рамките на проекта любителският състав на читалището реализира успешни гостувания в градовете Костинброд, Свищов и Вършец, където спектаклите бяха представени пред публика от над 600 зрители. Особен акцент бе поставен върху достигането до уязвими социални групи – възрастни хора, деца с увреждания и потребители на социални услуги, които рядко имат възможност да се докоснат до професионално подготвени културни събития. 
По време на турнето бяха организирани и съпътстващи културни инициативи, включително срещи между актьорите и потребители на социални услуги, разговори за ролята на театъра и културата в обществото, както и интерактивни дейности с деца и младежи. Проектът допринесе за създаването на нови партньорства между читалището и социални и културни организации в различни населени места в страната. 
В изпълнението на проекта се включиха 23 актьори, сред които младежи и деца, както и технически екип и доброволци. Освен сценичните изяви бе създадено и богато дигитално съдържание – фотоалбуми, видеоклипове, онлайн излъчвания и архивни записи, чрез които културният продукт достигна и до широка онлайн аудитория. 
Чрез проекта НЧ „Постоянство 1856“ – Лом не само популяризира българското сценично изкуство и творчеството на Иван Вазов, Стефан Цанев и Димитър Вълчев, но и доказа, че културата може да бъде важен инструмент за социална подкрепа, човешка свързаност и активно участие на общностите.
Ръководството на читалището благодари на всички участници, партньори, доброволци и институции, подкрепили реализирането на проекта и допринесли за неговия успех.

